गृहमन्त्री रामबहादुर थापाले मङ्गलवार ४८ धार्मिक संस्थाको तर्फबाट पेश भएको ज्ञापनपत्र लिने क्रममा आइतवार विराटनगरमा भएको घटनाबाट आफू दु:खी भएको जानकारी दिनुभएको छ । अज्ञात व्यक्तिहरूले गरेको गोली प्रहारमा आचार्य श्रीनिवास घाइते भएको समाचार देशभरि नै डढेलो झैं फैलिएको थियो । गृहमन्त्रीले ज्ञापनपत्र प्रस्तुतकर्ताहरूलाई आश्वस्त पार्दै यसो भनेको जानकारी राष्ट्रिय समाचार समितिले दिएको छ । “जातीयता र धर्मका नाममा सबैलाई जुधाएर देशलाई अस्थिरतातर्फ लैजान केही तत्व सकृय भएका छन्, उनीहरूलाई कारवाहीको दायरामा ल्याइने छ ।” आइतवारको घटनामा संलग्न भएको आशङ्कामा दुई व्यक्ति पक्राउ परेको सूचना पनि गृहमन्त्रीले दिनुभएको छ ।
